Harry en Meghan gestroop van titel, koninklike toelaagHarry en Meghan, die hertog en hertogin van Sussex. (Foto: Instagram) Harry en Meghan moet hul titel as Sy en Haar Koninklike Hoogheid laat vaar en het nie meer toegang tot die koninklike toelaag nie. So sê Buckingham-paleis Saterdag in ŉ verklaring. Die koninklikes is die afgelope maand in diep gesprekke gewikkel, nadat Harry en Meghan aangekondig het hulle wil graag terugtree as senior lede van die koninklike familie en finansieel onafhanklik wees. Volgens Sky News beteken die jongste besluit dat dié paartjie nou slegs bekend sal staan as die hertog en hertogin van Sussex. Harry bly egter steeds ŉ prins. Dié stap is soortgelyk aan die reëling wat getref is nadat Harry se ma, prinses Diana, van sy pa, Charles, geskei het. Volgens Sky News sal die egpaar ook die £2,4 miljoen van belastingbetalersgeld wat gebruik is om Frogmore Cottage op te knap, terugbetaal. Hulle sal dié huis steeds gebruik wanneer hulle in Engeland is, maar sal na verwagting meer tyd in Noord-Amerika deurbring. In ŉ verklaring wat die koningin Saterdag uitgereik het, sê sy sy is bly dat hulle uiteindelik, ná maande lange samesprekings, ŉ konstruktiewe oplossing kon kry vir haar kleinseun en sy gesin om vorentoe te beweeg. “Harry, Meghan en Archie sal altyd geliefde lede van my familie wees. Ek erken die uitdagings wat hulle die afgelope twee jaar moes oorkom weens die intense aandag vanaf die publiek en ondersteun hul besluit om meer onafhanklik te leef,” lui die verklaring. Die koningin het hulle bedank vir hul werk in Brittanje asook in die hele Statebond. “Ek wil veral vir Meghan gelukwens dat sy so vinnig by die familie ingepas het. Dit is my hele familie se wens dat vandag se besluit hulle sal toelaat om ŉ nuwe, gelukkige en vreedsame nuwe lewe te bou.” Aanhangers van die koninklikes en inwoners van Brittanje het heftig op die nuus op sosiale media gereageer. “Dit het nie lank gevat om Harry van sy familie af weg te skeur nie,” skryf een sosialemediagebruiker. ŉ Ander het die hoop uitgespreek dat belastingbetalers nie vir die paartjie se sekerheidsmaatreëls sal betaal nie.